Izvanraspravno vijeće zagrebačkog Županijskog suda odlučilo je da Ivo Sanader ostaje u istražnom zatvoru.

Sud je odbio zahtjev obrane da se Sanaderu ukine istražni zatvor smatrajući da nisu istekli maksimalni rokovi. To znači da Sanader do daljnjeg ostaje u pritvoru.

- Ured se protivio prijedlogu obrane za ukidanje istražnog zatvora. Smatrali smo da je isti neosnovan i predložili smo da se takav prijedlog odbije. Sud je takvu argumentaciju prihvatio i donio odluku za koju smatramo da je u skladu sa stanjem u predmetu i da je u potpunosti utemeljena u zakonu - rekao je Vjekoslav Tolnaj, zamjenik ravnateljice USKOK-a.

- Izvanraspravno vijeće je odbilo prijedlog obrane Ive Sanadera za ukidanjem istražnog zatvora i pritom se rukovodilo činjenicom da se, prema dosadašnjoj sudskoj praksi, istražni zatvor u različitim predmetima ne može zbrajati kao što se prema ustaljenoj praksi Vrhovnog suda u istražni zavor ne može uračunavati vrijeme provedeno na izdržavanju kazne zatvora kao i vrijeme provedeno u ekstradicijskom zatvoru - objasnio je glasnogovornik Županijskog suda Krešimir Devčić.

Branitelji Ive Sanadera, Jadranka Sloković i Čedo Prodanović, tražili su da se Sanadera pusti na slobodu uz obrazloženje da u pritvoru ne može biti najdulje tri godine i devet mjeseci. Smatrali su da bi se Sanaderu u maksimalni pritvor trebalo računati sve vrijeme koje je proveo iza rešetaka – počevši od ekstradicijskog pritvora u Austriji, preko istražnog zatvora za Fimi mediju, obligatornog istražnog zatvora koji mu je određen nakon što je nepravomoćno osuđen za afere Hypo i Ina-MOL te izdržavanje kazne nakon pravomoćnosti te presude.

Žalba Tužiteljstva ne odgađa primjenu rješenja

Puštanje iz pritvora odvjetnici su zatražili nakon što je Ustavni sud Sanaderu ukinuo presude u slučajevima Hypo i Ina-MOL, za što će mu se ponovno suditi.

– Ako bi zahtjev obrane bio prihvaćen, Sanader bi bez odgode bio pušten na slobodu. Žalba Tužiteljstva ne odgađa primjenu rješenja – izjavio je ranije za HRT glasnogovornik zagrebačkog Županijskog suda Krešimir Devčić.

>>Suđenje Sanaderu ulazi u top tri slučaja u mojoj karijeri. Težak je sa svih aspekata

>>Obrana traži od suda da Sanadera pusti iz Remetinca